《舟泊铜盆湖寄别舍弟季高 其一》
清代·左宗植

征帆挂湘波，客心摇风旗。临分不能别，拭泪恐子知。

念子少而悫，孤瘦惟我依。与子虽两身，体具先人遗。

风尘浩无极，恻恻不得携。有如邛駏虚，食望迭相违。

昔为湘中役，泥涂沾我衣。襟尘暂一掺，又及河梁悲。

人生处沈困，那得惜分离。倾身为饥驱，默反良以欷。

何当办茅屋，白首同耕犁。束牲盟伯夷，薄俗不足仇。

奔车无仲尼，植立要自求。男儿不得意，触事滋盭邮。

晨兴戒脂韦，薄言远行游。出门忽迷方，四顾无可投。

鸱鸮鸣路隅，狌狒当道周。射工更潜景，含沙伺行辀。

亮无鸿鹄翅，高骞谢凡俦。浼身蹈尘趋，奚适能自由。

往事那复道，相望崇灵修。

作者简介：（1804—1873）湖南湘阴人，字仲基，一字景乔。左宗棠兄。道光十二年举人，官内阁中书。与宗棠同有名于时。诗尚朴忌巧，精天文。有《慎庵诗钞、文钞》。